ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ และเงื่อนไขการปลูกสร้างอาคาร โรงเรือน ต้นไม้หรือสิ่งอื่นใด ติดตั้งสิ่งใด เจาะหรือขุดพื้นดิน ถมดิน ทิ้งสิ่งของ หรือกระทำด้วยประการใด ๆ ที่อาจทำให้เกิดอันตราย หรือเป็นอุปสรรคในเขตระบบโครงข่ายก๊าซธรรมชาติ พ.ศ. 2553

ประกาศคณะกรรมการกำกับกิจการพลังงาน

ประกาศคณะกรรมการกำกับกิจการพลังงาน
เรื่อง หลักเกณฑ์ วิธีการ
และเงื่อนไขการปลูกสร้างอาคาร โรงเรียน ต้นไม้หรือสิ่งอื่นใด
ติดตั้งสิ่งใด
เจาะหรือขุดพื้นดิน ถมดิน ทิ้งสิ่งของ หรือกระทำด้วยประการใด ๆ
ที่อาจทำให้เกิดอันตรายหรือเป็นอุปสรรคในเขตระบบโครงข่ายก๊าซธรรมชาติ
พ.ศ. ๒๕๕๓

อาศัยอำนาจตามความในมาตรา
๑๑๒ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิ เสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับกิจการพลังงานออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศคณะกรรมการกำกับกิจการพลังงาน
เรื่อง หลักเกณฑ์ วิธีการ และเงื่อนไขการปลูกสร้างอาคาร โรงเรียน ต้นไม้หรือสิ่งอื่นใด
ติดตั้งสิ่งใด เจาะหรือขุดพื้นดิน ถมดิน ทิ้งสิ่งของ หรือกระทำด้วยประการใด ๆ ที่อาจทำให้เกิดอันตรายหรือเป็นอุปสรรคในเขตระบบโครงข่ายก๊าซธรรมชาติ
พ.ศ. ๒๕๕๓

ข้อ
๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  เว้นแต่จะได้รับอนุญาตตามที่กำหนดในข้อ
๔ ห้ามมิให้ผู้ใดกระทำด้วยประการใด ๆ
ที่อาจทำให้เกิดอันตรายหรือเป็นอุปสรรคแก่ระบบโครงข่ายก๊าซธรรมชาติ ดังต่อไปนี้
(๑)
นำวัสดุ อุปกรณ์ หรือเครื่องจักรกลที่โดยสภาพ
หรือโดยความมุ่งหมายแห่งการใช้งานอาจเป็นอันตรายหรือเป็นอุปสรรคแก่ระบบโครงข่ายก๊าซธรรมชาติ
เช่น รถเครน รถยก รถตัก รถขุด เคลื่อนที่ผ่านเขตระบบโครงข่ายก๊าซธรรมชาติ
(๒)
เผาอ้อย ป่าพง พืช หรือส่งของใด ๆ รวมทั้งการระเบิด การยิงปืน
ในเขตระบบโครงข่ายก๊าซธรรมชาติ
(๓)
ปลูกสร้าง ทำขึ้นหรือติดตั้งซึ่งอาคาร โรงเรือน บ้านพักอาศัย หรือสิ่งอื่นใด
ไม่ว่าจะเป็นการถาวรหรือชั่วคราวในเขตระบบโครงข่ายก๊าซธรรมชาติ
(๔)
กระทำการใด ๆ เพื่อเปลี่ยนแปลงสภาพพื้นที่ในเขตระบบโครงข่ายก๊าซธรรมชาติ เช่น
การทำเหมืองแร่ การระเบิดหิน การทิ้งสิ่งของ ทิ้งขยะ ทิ้งสารเคมี
การก่อสร้างหรือทำถนน การถมดิน การปรับสภาพพื้นที่ให้สูงขึ้น การขุด การตอก
การเจาะพื้นที่ซึ่งมีความลึกมากกว่ายี่สิบเซนติเมตร
รวมทั้งการบดอัดพื้นที่โดยใช้เครื่องบดอัดชนิดสั่นสะเทือน (Dynamic Compactor) การขุดบ่อ การดูดทราย
(๕)
ปลูกต้นไม้ยืนต้นหรืออ้อยในเขตระบบโครงข่ายก๊าซธรรมชาติ
(๖)
ทำการเกษตรที่ใช้เครื่องจักรกลในเขตระบบโครงข่ายก๊าซธรรมชาติ

ข้อ
๔ 
หากมีความจำเป็นต้องกระทำการตามที่ห้ามตามข้อ ๓
ให้ผู้ดำเนินการร้องขอต่อสำนักงานหรือผู้รับใบอนุญาต
พร้อมแสดงเหตุผลความจำเป็นที่จะต้องดำเนินการ
โดยพนักงานเจ้าหน้าที่จะให้โอกาสผู้รับใบอนุญาตแสดงความคิดเห็นภายในสามสิบวันนับแต่วันที่ได้รับแจ้งจากพนักงานเจ้าหน้าที่
ในกรณีที่ยื่นคำร้องขอต่อผู้รับใบอนุญาต
ให้ผู้รับใบอนุญาตเสนอเรื่องพร้อมความเห็นต่อสำนักงานภายในสามสิบวันนับแต่วันได้รับคำร้องขอ
ให้พนักงานเจ้าหน้าที่พิจารณาคำร้องขอให้แล้วเสร็จภายในหกสิบวันนับแต่สำนักงานหรือผู้รับอนุญาตได้รับคำร้องขอ
ผลการพิจารณาของพนักงานเจ้าหน้าที่ให้ถือเป็นที่สุด

ข้อ
๕ 
ให้ประธานกรรมการเป็นผู้รักษาการตามประกาศนี้
และวินิจฉัยชี้ขาดปัญหาเกี่ยวกับการปฏิบัติตามประกาศนี้

ประกาศ ณ วันที่ ๑๑
มีนาคม พ.ศ. ๒๕๕๓
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/พิมพ์
๒๒ เมษายน ๒๕๕๓

นันท์นภัสร์/ตรวจ
๒๒ เมษายน ๒๕๕๓

จุฑามาศ/ปรับปรุง
๑๙ ธันวาคม ๒๕๕๙

[๑] ราชกิจจานุเบกษา
เล่ม ๑๒๗/ตอนพิเศษ ๔๓ ง/หน้า ๑๙/๕ เมษายน ๒๕๕๓